**SĖKMINGO BENDRADARBIAVIMO LINK**

**Reguliariai bendraukite ir bendradarbiaukite su mokytojais.** Parodykite, kad Jūsų tikslas yra dirbti komandoje. Domėkitės savo vaiko pažanga, mokykloje vykstančiomis veiklomis, bendraukite su vaiko mokytoju telefonu, el.dienyno pagalba ar susirinkimų metu. Pagalvokite, kaip Jūs galėtumėte prisidėti prie mokyklos veiklos: organizuodamas renginius? Prisidėdamas prie tvarkingos aplinkos kūrimo, palaikymo? Tapdamas pamokos svečiu ir pasikalbėdamas su vaikais aktualiomis temomis? Tėvai, kurie dalyvauja mokyklos renginiuose, iniciatyvose, veiklose turi galimybę užmegzti artimesnį, pozityvesnį ryšį su mokytojais. Be to, toks bendravimas leis greičiau sužinoti apie mokykloje ar klasėje vykdomus pokyčius, priimamus sprendimus ir leis įsitraukti į sprendimų, kurie gali paveikti Jūsų vaiką, priėmimą.

**Neigiama ankstyvoji patirtis.** Dažnai mokytojų – tėvų bendradarbiavimą sujaukia neigiama asmeninė tėvų patirtis, prisiminimai apie prastus santykius su mokytojais. Pradėkite iš naujo. Pasistenkite į mokytojus žvelgti ne kaip į potencialius priešus, bet kaip į sąjungininkus, siekiančius bendro tikslo, t. y. – gerovės ir žinių Jūsų vaikui.

**Nedelskite**. Jei jaučiate, kad kažkas negerai, vaikas turi problemų, jam nesiseka mokytis, pasikeitė nuotaika, nedelskite ir kreipkitės į mokytojus bei mokyklos specialistus. Kuo anksčiau atpažinsite problemas, tuo lengviau ir greičiau jas galėsite kartu išspręsti.

**Padėkite mokytojui geriau pažinti Jūsų vaiką.** Pasidalykite informacija apie vaiko sveikatos ypatumus (alergiją, ligas), elgesį, mokymąsi ar pokyčius šeimoje.

**Klauskite.** Klauskite, kai tik kyla klausimų, jei kas nors neaišku...

**Vykdykite įsipareigojimus**. Ugdydami vaiką mokykla ir tėvai turi veikti išvien. Taigi, jei tarp tėvų ir mokytojų įvyksta koks nors susitarimas – abi pusės turi jų laikytis. Pavyzdžiui, vaikui nusižengus, tėvai dažnai apgailestauja ir prižada, kad vaikas sulauks tam tikrų pasekmių namuose. Tačiau kitą dieną, atėjęs į mokyklą, vaikas giriasi, kad tėvai nieko nesiėmė ir nė žodžiu apie tai neužsiminė. Toks elgesys menkina mokyklos autoritetą ir rodo, kad mokykloje egzistuojančios taisyklės nėra svarbios.

**Įvertinkite**. Jei pastebite, kad mokytojas (ar kiti mokyklos specialistai) puikiai atlieka darbą, nepamirškite to pasakyti mokytojui ar mokyklos administracijai. Šis elgesys prisidės prie geresnio ir artimesnio santykio kūrimo.

**Nekritikuokite mokytojo vaiko akivaizdoje**. Tikriausiai pasitaikys atvejų, kai būsite nepatenkintas mokytojo elgesiu, vis dėlto, kritikuoti jį vaiko akivaizdoje yra žalinga pačiam vaikui. Jei mokytojas praras autoritetą, vaikas bus mažiau motyvuotas mokytis, tinkamai elgtis. Taigi, nesutarimus geriau spręsti su mokytoju ir mokyklos administracija, nedalyvaujant vaikui.

**Pasiruoškite.** Eidami į susitikimą su mokytoju ar mokyklos specialistais (psichologu, socialiniu pedagogu ar kt.), pasiruoškite konkrečius klausimus, kuriuos norite aptarti. Tai padės efektyviai panaudoti Jūsų ir specialistų laiką.

**Klausimai padėsiantys einant į susitikimą su mokytoju:**

* Kokių pasiekimų tikimasi iš mano vaiko?
* Kokie mano vaiko privalumai ir trūkumai mokantis skirtingus dalykus?
* Kurie užsiėmimai (kokia veikla) mano vaikui patinka labiausiai?
* Gal galėtumėme kartu aptarti galimus pagalbos būdus?
* Ar mano vaikui reikalingas didesnis dėmesys vienoje ar kitoje srityje?
* Kaip vaikas sutaria su kitais vaikais?

Parengta pagal Kauno technologijos universiteto Socialinių, humanitarinių mokslų ir menų fakulteto Filosofijos ir psichologijos katedros dr. Mildos Perminienės rekomendacijas.

***2015-2016 m. m. gimnazijos prioritetai: ugdymo kokybės gerinimas, komandinio darbo stiprinimas, bendruomeninių ryšių stiprinimas.***

***Tikimės vaisingo bendradarbiavimo.***

Direktorė Vaidutė Šumkauskienė